2 Tham 22
Dit puɔnyä Dee-bid
(
Diit 18
)
1
Kä cu Dee-bid rieet diɛt ti̱ti̱ la̱t Kuoth Nhial kɛ cäŋ ëë ci Kuoth Nhial ɛ kän tetni ji̱ tɛ̈rɛ diaal, kä cɛ kän tetdä Thɔɔl. 
2
Cuɛ wee i̱,
“Kuoth Nhial ɛ buɔ̱mdä,
kä ɛ gääŋdä, kä ɛ luääkdä.
3
Kuothdä ɛ gääŋdä,
kä la lua̱kä rɔ kä jɛ,
ɛ ko̱tdä, kä ɛ buɔ̱mdä,
kä ɛ gääŋdä kä luääkdä,
ɛ käändä, kä la gaŋɛ ɣä ko̱o̱r.
4
Cä Kuoth Nhial,
in ro̱ŋ kɛ liak cɔl,
kä cɛ ɣä kän kä ji̱ tɛ̈rä.
5
“Kä muaŋ lieth tëë gekädä,
kä muaŋ däkä tëë ni wi̱i̱dä,
6
kä dep li̱eth yiɛnɛ ɣä,
kä kɔ̱a̱k li̱eth tëë nhiamdä.
7
“Kɛ riɛkdä cä Kuoth Nhial cɔl,
cua̱ Kuothdä cɔl kɛ luäk.
Ni luaakdɛ cuɛ jɔwdä liŋ,
cuɛ wieedä liŋ kɛ ji̱thdɛ.
8
“Cu piny dual kä cuɛ jɛ lath,
kä cuɛ keŋ puɔ̱rä lath
cuɛ jɛ lath,
kɛ ɣöö ci Kuoth gaak.
9
Kä cu tol ben raar wuumdɛ,
kä cu mac ben raar thokdɛ,
bo̱l maac miim cɛ ben kä jɛ.
10
Cuɛ pua̱a̱r da̱a̱k, kä cuɛ ben piny,
kä te muth mi col ciöknikɛ.
11
Cuɛ kɔt kɛ mi ce̱tkɛ puɔ̱ny
jääkä kä cuɛ riŋ,
kä cua jɛ nɛn rɛy jiɔam.
12
Cuɛ rɔ kum kɛ muth,
ca jɛ go̱l ɛ wuɔ̱n nhial mi col.
13
Kɛ buay nhiamdɛ
cuɛ rual maac dɔp.
14
Cu Kuoth Nhial ma̱r ni nhial,
ɛn Kuoth in Di̱t ni Jɛn
cɛ jɔwdɛ ja̱k.
15
Cuɛ bäärikɛ yuɔr,
kä cua ji̱ tɛ̈rɛ riaw dɔɔr.
Kɛ buaydɛ mi di̱i̱t,
cukɛ rɔ̱ bar.
16
Kä cu rɛy yiëri jɔɔc,
kä cu keŋ ɣɔaa te ni baaŋ,
mëë ci Kuoth Nhial gaak kɛ ji̱ tɛ̈rɛ,
kɛ ŋo̱kdɛ kɛ kɛ yiëë kɛ wumdɛ.
17
“Ni nhial cuɛ ɣä lɔ̱m ni piny,
cuɛ ɣä ben ka̱n rɛy pi̱i̱ni ti ŋuan.
18
Kä cɛ ɣä kän kä gua̱n
tɛ̈rä mi bum,
cɛ ɣä luäk kä nɛy diaal
tin lökɛ ɣä,
kɛ ɣöö bum nikɛn kä ɣä.
19
Cukɛ ben kä ɣä kɛ cäŋ rikädä,
duundɛ ɣöö cu Kuoth Nhial
ɣä gaŋ.
20
Cuɛ ɣä nööŋ raar guäth mi rik,
cɛ ɣä kän kɛ ɣöö nhɔkɛ ɣä.
21
“Ci Kuoth Nhial ɣä la̱t agɔaa,
kɛ kui̱ cuŋnikä,
cɛ ɣä poth kɛ ɣöö thilɛ
ɣä duer.
22
Kä cä duɔ̱p Kuɔth Nhial tit,
kä /ka̱n rɔ ri̱t kɔr Kuɔthdä.
23
Kɛ ɣöö te ŋuɔ̱tkɛ diaal nhiamdä,
cua̱ luëëkɛ la̱t, /ka̱n rɔ woc thi̱n.
24
Kä thilɛ ɣä bɛ̈l nhiamdɛ,
kä cä rɔ tit kä duer.
25
Kɛ kui̱c ɛmɔ ci ɣä culikä,
kɛ kui̱ cuŋnikä,
kɛ kui̱ kä ɣöö thilɛ
ɣä duer waaŋdɛ.
26
“Kä Kuoth gɔaaɛ kɛ nɛy
tin gɔw kɛ jɛ,
kä thilɛ jɛ bɛ̈l kɛ nɛy
tin thil bɛ̈l.
27
Kä jɛn gɔaaɛ kɛ nɛy
tin gɔw kɛ jɛ,
kä la ŋɛ̈ɛ̈nyɛ kɛ nɛy tin jiäk.
28
Kä la käänɛ nɛy tin mua̱l mua̱a̱l,
kä la käpɛ nɛy tin kapkɛ rɔ̱
nhial piny.
29
Ɛ jɛn la buaydä mɔ,
kä ji̱n Kuoth Nhial ni Kuothdä,
mɛri muthdä.
30
Kä kɛ luäkdu dëë ji̱ tɛ̈rä mak,
kɛ buɔ̱m Kuɔthdä dëë pa̱nyni ba̱l.
31
Duɔ̱p Kuɔth ɛmɛ cuɔ̱ŋkɛ,
kä ruac Kuɔth Nhial tëë guäthdɛ,
kä jɛn ɛ ko̱t nɛɛni diaal
tin lua̱kɛ rɔ jɛ.
32
“Ɛŋa la Kuoth ɔ mi /ci mua
Kuoth Nhial?
Kä ɛŋa la päm ɔ mi
/ci mua Kuothda?
33
Ɛn Kuoth ɛmɛ ɛ gääŋdä mi bum,
jakɛ duɔ̱pkä kä tekɛ mal.
34
Kä jakɛ ciökä kä puɔl
ce̱tkɛ kɛ̈w,
kä cɛ ɣä jak kä cuŋ
wuɔ̱thni päämni.
35
Kä cɛ ɣä ŋi̱eec kɛ ko̱r,
kɛ kui̱c ɛmɔ dëë kui̱n kui̱n
yieethä gɔ̱ŋ.
36
Ci Kuoth Nhial ɣä gaŋ,
kä cɛ ɣä kän,
kɛ luäkdu cɛ ɣä jak kä bum.
37
Kä ci ka̱a̱th ciöknikä rep,
kä /kenɛ ciökä lɛ lath.
38
Cä ji̱ tɛ̈rä joc, kä cäkɛ däk,
kä /ka̱n rɔ ri̱t amäni thuɔ̱kdiɛn.
39
Cäkɛ na̱k ni piny,
kɛ ɣöö /cikɛ rɔ̱ bi nyɔk
kɛ jiëc,
tëthni kɛn kamni ciöknikä.
40
Kä ci ɣä moc kɛ buɔ̱m köör,
kä ci ɣä ka̱m juc ji̱ tɛ̈rä.
41
Kä ci ji̱ tɛ̈rä jak
kä barkɛ rɔ̱ kɛ ɣä,
kä cä nɛy tin lökɛ ɣä näk.
42
Cukɛ luäk go̱r, duundɛ ɣöö thilɛ
ram mi cikɛ luäk,
cikɛ Kuoth Nhial thiec kɛ luäk,
duundɛ ɣöö /kenɛ kɛ loc.
43
Cua̱kɛ duäc a bikɛ nuɔɔr
ce̱tnikɛ tup piɛny,
cua̱kɛ dup a bikɛ
ce̱tnikɛ tuäk duɔ̱p.
44
“Kä curi ɣä kän
kä nɛy tëë ca rɔ̱ luɔ̱c ɣä,
kä ci ɣä jak kä kuäär dööri,
kä ca ɣä lätikä ɛ nɛy ti kuecä.
45
Kä la la̱ŋ jur nhiamdä,
kä niɛ mɔ ca ɣä liŋ ɔ,
la kɛn ɣä cua̱ luth.
46
Ci jur lɔcdiɛn baath,
bäkɛ raar ti̱ecnikiɛn
tin buɔ̱m buɔ̱ɔ̱m ɛ lathɛ kɛ.
47
“Ce̱tnikɛ min tëk Kuɔth Nhial,
ɛ puɔ̱th wä kä gääŋdä,
a liak tekɛ Kuothdä, päm känädä,
48
jɛn Kuoth in käm ɣä juc nath
min ci döör la̱th pinydä,
49
min ci ɣä kän kä ji̱ tɛ̈rä.
Kɛ thuɔ̱k ci ka̱m ni ɣä liak
kä ji̱ tɛ̈rä,
kä ci ɣä kän kä ji̱ gak gaakni.
50
“Kɛ kui̱c ɛmɔ bä ji̱ puany
rɛy dööri lö Kuoth Nhial,
bä ciötdu puany kɛ diit.
51
Cɛ juc nath mi di̱i̱t ka̱m kuäärɛ
kä cɛ nhök mi thil pek nyuɔ̱th
ram in cɛ kuany,
cɛ jɛ nyuɔ̱th Dee-bid kɛnɛ kuaykɛ
amäni cäŋ kɛl.”
